O nouă ședință pentru drepturile minerilor și energeticienilor din Complexul Energetic Oltenia este programată în zilele care urmează. Luni nu este la companie managerul Dan Palveti, însă până vineri sindicatele și administrația colosului energetic se vor reuni în cadrul unei noi ședințe a Comisiei de Negociere a Contractului Colectiv de Muncă.
Se are în vedere finalizarea discuțiilor pe forma scrisă a documentului, urmând ca partea financiară să fie stabilită ultima dată. Sindicatele solicită în numele angajaților creșteri consistente de salarii, precum și menținerea și chiar creșterea altor venituri. În același timp, se încearcă includerea sporurilor în salariul de bază, pentru ca acestea să nu fie pierdute în cazul în care la Complexul Energetic Oltenia vor fi înregistrate pierderi. Din acest motiv ar putea apărea discuții contradictorii, având în vedere că sunt unii salariați care nu sunt de acord cu o astfel de măsură.
De asemenea, tensiuni vor fi și în momentul în care va fi abordată componenta financiară, dat fiind faptul că administrația Complexului Energetic Oltenia a propus o creștere nesemnificativă a veniturilor, în timp ce liderii de sindicat vor o creștere procentuală din două cifre. Motivul este inflația și creșterea prețurilor la toate categoriile de produse și servicii. Prin urmare, minerii și energeticienii, ca și alte categorii de salariați, se descurcă din ce în ce mai greu cu salariul de la o lună la alta, mai ales că mulți au rate și sunt și foarte bolnavi. Se cheltuie fonduri însemnate cu tratamentele medicale.